b'\n_START_ARTICLE_\nIlanit\n_START_SECTION_\nBiografie\n_START_PARAGRAPH_\nIlanit s-a n\xc4\x83scut la Tel Aviv ca Hanna Drezner,_NEWLINE_La v\xc3\xa2rsta de 5 ani, \xc3\xaen 1953 familia ei s-a mutat \xc3\xaen Brazilia, de unde s-a \xc3\xaentors \xc3\xaen anul 1960. \xc3\x8en Brazilia a fost atras\xc4\x83 \xc3\xaen mod deosebit de cultur\xc4\x83 \xc8\x99i ritmurile muzicale locale._NEWLINE_Dup\xc4\x83 \xc3\xaentoarcerea \xc3\xaen patrie talentul ei a fost descoperit la v\xc3\xa2rsta de 15 ani la una din competi\xc8\x9biile destinate tinerelor talente. Studiile secundare le-a f\xc4\x83cut la liceul de arte \xe2\x80\x9eTalma Yellin\xe2\x80\x9d din ora\xc8\x99ul Givataiym, localitate satelit\xc4\x83 a Tel Avivului._NEWLINE_Solistul vocal Shlomo Tzah, a convins-o s\xc4\x83 i se al\xc4\x83ture la un trio vocal pe care l-a \xc3\xaenfiin\xc8\x9bat, denumit \xe2\x80\x9eGhidi, Tzah veHanna\xe2\x80\x9d (Ghidi, Tzah \xc8\x99i Hanna), dar dup\xc4\x83 scurt timp din trio nu a r\xc4\x83mas dec\xc3\xa2t un duo, care a devenit cunoscut sub numele Ilan \xc8\x99i Ilanit, unde Ilan (nume ebraic de persoan\xc4\x83 \xc3\xaensemn\xc3\xa2nd_NEWLINE_"Copac t\xc3\xa2n\xc4\x83r")  era Shlomo Tzah , iar Ilanit - Hanna Drezner. Cuplul vocal a ob\xc8\x9binut un mare succes \xc3\xaen Israel \xc8\x99i peste hotare, s-a clasat \xc3\xaen fruntea topului \xc8\x99lag\xc4\x83relor israeliene, \xc8\x99i a reprezentat Israelul la festivaluri interna\xc8\x9bionale. In via\xc8\x9ba lor privat\xc4\x83, Ilan \xc8\x99i Ilanit au devenit so\xc8\x9b \xc8\x99i so\xc8\x9bie._NEWLINE_In 1969, dup\xc4\x83 ce a \xc3\xaencetat s\xc4\x83 apar\xc4\x83 \xc3\xaen duet cu Ilan, Ilanit a ap\xc4\x83rut prima dat\xc4\x83 ca solist\xc4\x83 singur\xc4\x83 pe scena Festivalului c\xc3\xa2ntecului ebraic (Festival Ha\'zemer ha\'ivr\xc3\xad) cu un c\xc3\xa2ntec compus de Nahum Heyman pe text de Ehud Manor: \xe2\x80\x9eShir be arbaa batim\xe2\x80\x9d (\xe2\x80\x9eC\xc3\xa2ntec \xc3\xaen patru strofe) care, \xc3\xaens\xc4\x83, nu a c\xc3\xa2\xc8\x99tigat competi\xc8\x9bia._NEWLINE_Primul ei premiu Ilanit l-a c\xc3\xa2\xc8\x99tigat la o alt\xc4\x83 edi\xc8\x9bie a acestui Festival, \xc3\xaen 1971, cu melodia_NEWLINE_\xe2\x80\x9eRak Hayareah\xe2\x80\x9d (\xe2\x80\x9eDoar Luna\xe2\x80\x9d) compus\xc4\x83 de Dani Amihud pe versuri de Shimrit Or. La Festivalurile c\xc3\xa2ntecului ebraic ea a interpretat c\xc3\xa2ntece precum \xe2\x80\x9eAhavata shel Theresa du Mont\xe2\x80\x9d (\xe2\x80\x9eDragostea Therezei Du Mont\xe2\x80\x9d), \xe2\x80\x9eIm ipol hakokhav sheli\xe2\x80\x9d (\xe2\x80\x9eDac\xc4\x83 imi va cadea steaua\xe2\x80\x9d), \xe2\x80\x9eShir shel Yom Holin\xe2\x80\x9d (C\xc3\xa2ntec de zi obi\xc8\x99nuit\xc4\x83 - de Yair Rozenblum si Rahel Shapira). _NEWLINE_In 1973 a luat parte la concursul Eurovision la Luxemburg \xc8\x99i a ocupat locul al patrulea cu \xc8\x99lag\xc4\x83rul \xe2\x80\x9eEysham\xe2\x80\x9d (Undeva) al compozitoarei Nurit Hirsh, care a \xc8\x99i dirijat orchestra cu acest prilej. Ea a fost cea dint\xc3\xa2i reprezentant\xc4\x83 a Israelului la concursurile Eurovision._NEWLINE_A doua participare a lui Ilanit la Eurovision s-a petrecut la Londra unde ea a interpretat c\xc3\xa2ntecul \xe2\x80\x9eAhava hi shir lishnaiym\xe2\x80\x9d (Dragostea e un c\xc3\xa2ntec \xc3\xaen doi). De aceast\xc4\x83 dat\xc4\x83 c\xc3\xa2ntecul s-a clasat pe locul al 12-lea._NEWLINE_Ilanit urma s\xc4\x83 participe la concursul Eurovision \xc8\x99i \xc3\xaen anul 1984, cu hit-ul \xe2\x80\x9eBalalaica\xe2\x80\x9d , dar p\xc3\xa2n\xc4\x83 la urm\xc4\x83, Israelul \xc8\x99i-a suspendat participarea deoarece ziua concursului a coincis cu Ziua Amintirii - (a amintirii Eroilor), zi de doliu care precede Ziua sa na\xc8\x9bional\xc4\x83, dup\xc4\x83 calendarul ebraic - 5 Yiar. C\xc3\xa2ntecul s-a bucurat \xc3\xaens\xc4\x83 de un mare succes \xc3\xaen r\xc3\xa2ndurile publicului israelian._NEWLINE_Ilanit a fost \xc3\xaen \xc8\x9bara ei C\xc3\xa2nt\xc4\x83rea\xc8\x9ba Anului \xc3\xaen to\xc8\x9bi anii dintre 1971-1977, performan\xc8\x9b\xc4\x83 a c\xc4\x83rei durat\xc4\x83  nu a mai fost atins\xc4\x83 de nici un alt solist vocal israelian. _NEWLINE_\xc3\x8en anul 1974 ea a reprezentat Israelul la Festivalul Mondial al C\xc3\xa2ntecelor Pop de la Tokyo cu c\xc3\xa2ntecul \xe2\x80\x9eShiru Shir lashemesh \xe2\x80\x9d(C\xc3\xa2nta\xc8\x9bi o c\xc3\xa2ntare Soarelui sau, \xc3\xaen englez\xc4\x83 \xe2\x80\x9eSing a Song To The Sun) \xe2\x80\x9d_NEWLINE_La finala desf\xc4\x83\xc8\x99urat\xc4\x83 la 17.11.1974 ea a ocupat locul al noulea._NEWLINE_Ilanit a continuat o carier\xc4\x83 de mari succese \xc3\xaen Israel, o parte din c\xc3\xa2ntecele ei fiind scrise de poetul \xc8\x99i textierul Ehud Manor. \xc3\x8en 2005 a efectuat \xc3\xaempreun\xc4\x83 cu al\xc8\x9bi c\xc3\xa2\xc8\x9biva soli\xc8\x99ti israelieni un turneu \xc3\xaen America de Nord.\n_START_SECTION_\nVia\xc8\x9ba privat\xc4\x83\n_START_PARAGRAPH_\nIlanit a fost c\xc4\x83s\xc4\x83torit\xc4\x83 \xc3\xaentre 1966-1973 cu c\xc3\xa2nt\xc4\x83re\xc8\x9bul si impresarul Shlomo Tzakh (\xe2\x80\x9eIlan\xe2\x80\x9d), care a r\xc4\x83mas managerul ei artistic._NEWLINE_Ea s-a c\xc4\x83s\xc4\x83torit cu Nahum Gat, cu care a are un fiu, Amihay.Ulterior a divor\xc8\x9bat \xc8\x99i s-a m\xc4\x83ritat a treia oar\xc4\x83,  cu omul de afaceri Eli Tamir, de care s-a desp\xc4\x83r\xc8\x9bit in noiembrie 2018 \xc8\x99i pe a c\xc4\x83rui fiic\xc4\x83 (vitreg\xc4\x83) a crescut-o.  Locuie\xc8\x99te la Kfar Shmaryahu.'